《放鱼》
宋代·李复

有客持巨鱼，造门前自陈。
敢致子产馈，可待姜侯宾。
野人不知子，但愧心美芹。
横盘五尺余，飞光生目轮。
高鬣丹砂尾，长须黄金鳞。
倔强忽起立，意气如有神。
口颊虽噞喁，哀诉何能伸。
嗟哉自潜泳，胡遘网罟屯。
使居江湖间，藏器养其身。
得时感灵变，呼吸乘风云。
奋迅弥宇宙，洗涤万物新，
胡忍事一饭，遽使刀俎亲。
无罪就死地，恻然伤吾仁。
解之谢来客，放尔归通津。
不期明珠报，相忘乃吾真。
此去戒前祸，芳饵为祸因。
送尔吾自往，世有郑校人。

作者简介：宋京兆府长安人，字履中，世称潏水先生。神宗元丰二年进士。尝师张载。喜言兵事，于书无所不读，工诗文。累官中大夫、集贤殿修撰。徽宗崇宁中，为熙河转运使，以议边事不合罢。金兵入关中，起知秦州，空城无兵，遂遇害。有《潏水集》。